Salla kandist pärit suguvõsade uurimise omapäraks on see, et erinevalt enamike teiste mõisate talupoegadest liikus sealne talurahvas 18. sajandil üsna usinalt  mitme mõisa vahel. Selle nähtuse põhjuseks võib ilmselt pidada asjaolu, et kõrvuti asetsevad mõisad Salla, Koila, Mõisamaa, Tammiku ja Koeru kihelkonnast Ao mõis kuulusid pikka aega ühele omanikule - von Schulmannidele. Suguvõsa juurte otsimise Simuna kihelkonnast teeb põnevaks veel paar omapära, mida teadma peab. Esiteks see, et ajavahemikul 1741-1782 tavatses toonane Simuna koguduse pastor Johann Georg Borge ristimiskandeid kirja panna külade kaupa. Et aga talupojad liikusid külast külla ja mõisast mõisa,  siis laste sündide ning muude perekonnasündmuste jälgimine kujuneb nii või teisiti parajaks detektiivitööks. Lisaks küladele oli igal mõisal veel hulk hajatalusid, mida Borge sünnimeetrikas võrdlemisi suvaliselt jagas kord mõne küla alla, kord eraldi hajatalude alla. Ning et asi liiga lihtne ei oleks, siis iseloomustas tolle kandi rahvast ning talusid veel üks eripära, mida ma mujal täheldanud ei ole. Nimelt ei kinnistunud Salla, Koila, Tammiku ja Mõisamaa kandi talunimed pikka aega ühele kohale, vaid  arvatavasti kandusid nimetused kaasa koos inimeste liikumisega. Sestap oligi 18. sajandiks kujunenud olukord, kus näiteks Traksi talu nimetust võis kohata vist kõikide Schulmannidele kuuluvate mõisate all. Ma ei oskagi öelda, kus võis asuda see alg-Traksi (kui sellist üldse olemas oli) - tänapäeval kannab seda nimetust igatahes koht, kus asus Salla mõisale kuulunud hajatalu Tammiku-Salla tee ääres - praegune Salla-Traksi. Samasugused universaalsed kõikjal ettetulevad nimetused olid ka näiteks Lessu, Kulli jpt.  See tekitab päris parajalt segadust - 18. sajandi paiku ja hiljem ei näi erinevad Traksid, Lessud ja Kullid sugugi mitte omavahel suguluses olevat. Minu Müllerbeckide sugupuus jookseb ka mitu haru välja talunimetuseni Traksi, ometi on nad üsna erinevad liinid (Salla Traksid ja Koila Traksid).